Odluka Komisije od 21/12/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8689 - Rubis Terminal / Phillips 66 Central Europe Inc. / Zeller & Cie) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 18/12/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9149 - Apollo Management, L.P. / Aspen) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (ZVSP) 2018/2054 od 21. prosinca 2018. o izmjeni Odluke 2013/184/ZVSP o mjerama ograničavanja protiv Mjanmara/Burme

text:
                  21.12.2018

                  HR

                  Službeni list Europske unije

                  LI 327/5

         ODLUKA VIJEĆA (ZVSP) 2018/2054
         od 21. prosinca 2018.
         o izmjeni Odluke 2013/184/ZVSP o mjerama ograničavanja protiv Mjanmara/Burme
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. travnja 2013. donijelo Odluku 2013/184/ZVSP (1) o mjerama ograničavanja protiv Mjanmara/Burme.

                     (2)

                     Vijeće je 26. travnja 2018. donijelo Odluku (ZVSP) 2018/655 (2) kojom se pruža pravni okvir za ciljane mjere ograničavanja protiv određenih fizičkih osoba koje su pripadnici oružanih snaga Mjanmara (Tatmadaw) i pogranične policije i koje su odgovorne za ozbiljna kršenja ljudskih prava, za ometanje pružanja humanitarne pomoći civilima u nevolji te za ometanje provedbe neovisnih istraga navodnih teških kršenja ili povreda ljudskih prava.

                     (3)

                     Vijeće je 25. lipnja 2018. donijelo Odluku (ZVSP) 2018/900 (3) kojom je uvrstilo na popis sedam visokopozicioniranih pripadnika oružanih snaga Mjanmara (Tatmadaw) i pogranične policije zbog sudjelovanja u zločinima i teškim kršenjima ljudskih prava ili povezanosti s njima, počinjenima protiv pripadnika zajednice Rohingya u državi Rakhine.

                     (4)

                     Neovisna međunarodna misija za utvrđivanje činjenica Vijeća za ljudska prava Ujedinjenih naroda objavila je 17. rujna 2018. detaljno izvješće o Mjanmaru u kojem je zaključeno da su teška kršenja i povrede ljudskih prava počinjeni u državama Kachin, Rakhine i Shan i da su ih osobito počinili pripadnici oružanih snaga Mjanmara (Tatmadaw) i pogranične policije počinili te da su mnoga od tih kršenja najteža kaznena djela na temelju međunarodnog prava.

                     (5)

                     S obzirom na zaključke misije za utvrđivanje činjenica i odgovornost za kršenja ljudskih prava koja je počinio dio pripadnika oružanih snaga Mjanmara (Tatmadaw) i pogranične policije, sedam osoba trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja iz Priloga Odluci 2013/184/ZVSP.

                     (6)

                     Prilog Odluci 2013/184/ZVSP trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci 2013/184/ZVSP mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. prosinca 2018.

                  Za Vijeće

                  Predsjednica

               J. BOGNER-STRAUSS

            (1)  Odluka Vijeća 2013/184/ZVSP od 22. travnja 2013. o mjerama ograničavanja protiv Mjanmara/Burme i o stavljanju izvan snage Odluke 2010/232/ZVSP (SL L 111, 23.4.2013., str. 75.).

            (2)  Odluka Vijeća (ZVSP) 2018/655 od 26. travnja 2018. o izmjeni Odluke 2013/184/ZVSP o mjerama ograničavanja protiv Mjanmara/Burme (SL L 108, 27.4.2018., str. 29.).

            (3)  Odluka Vijeća (ZVSP) 2018/900 od 25. lipnja 2018. o izmjeni Odluke 2013/184/ZVSP o mjerama ograničavanja protiv Mjanmara/Burme (SL L 160 I, 25.6.2018., str. 9.).

            PRILOG
            Na popis fizičkih i pravnih osoba, subjekata i tijela naveden u Prilogu Odluci 2013/184/ZVSP dodaju se sljedeće osobe.

                           Ime

                           Identifikacijski podaci

                           Razlozi

                           Datum uvrštenja na popis

                           „8.

                           Ba Kyaw

                           Ba Kyaw štabni je vodnik 564. bataljuna lakoga pješaštva oružanih snaga Mjanmara (Tatmadaw). Počinio je zločine i teška kršenja ljudskih prava, uključujući ubojstvo, deportiranje i mučenje pripadnika zajednice Rohingya u državi Rakhine u drugoj polovici 2017. Konkretno, identificiran je kao jedan od glavnih počinitelja masakra u Maung Nuu 27. kolovoza 2017.

                           21.12.2018.

                           9.

                           Tun Naing

                           Tun Naing zapovjednik je baze pogranične policije u Taung Bazaru. U tom svojstvu odgovoran je za zločine i teška kršenja ljudskih prava nad pripadnicima zajednice Rohingya u državi Rakhine koje je počinila pogranična policija u Taung Bazaru prije, oko i nakon 25. kolovoza 2017., među kojima su prisilno pritvaranje, zlostavljanje i mučenje.

                           21.12.2018.

                           10.

                           Khin Hlaing

                           Datum rođenja: 2. svibnja 1968.

                           Brigadni general Khin Hlaing bivši je zapovjednik 99. divizije lakog pješaštva i sadašnji zapovjednik sjeveroistočnog zapovjedništva oružanih snaga Mjanmara (Tatmadaw). Kao zapovjednik 99. divizije lakog pješaštva 2016. i početkom 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je počinila 99. divizija lakog pješaštva nad pripadnicima etničke manjine u državi Shan u drugoj polovici 2016. Ti zločini uključuju nezakonita pogubljenja, ubojstva, prisilno pritvaranje i razaranje selâ.

                           21.12.2018.

                           11.

                           Aung Myo Thu

                           Aung Myo Thu zapovjednik je operativne jedinice 33. divizije lakog pješaštva oružanih snaga Mjanmara (Tatmadaw). Kao zapovjednik operativne jedinice 33. divizije lakog pješaštva 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Ti zločini uključuju nezakonita pogubljenja, seksualno nasilje i prisilna pritvaranja.

                           21.12.2018.

                           12.

                           Thant Zaw Win

                           Thant Zaw Win major je 564. bataljuna lakoga pješaštva oružanih snaga Mjanmara (Tatmadaw). U tom svojstvu nadgledao je vojne operacije u državi Rakhine i odgovoran je za zločine i teška kršenja ljudskih prava koje je nad pripadnicima zajednice Rohingya u državi Rakhine počinio 564. bataljun lakoga pješaštva oružanih snaga Mjanmara (Tatmadaw), a osobito u selu Maung Nu i njegovoj okolici 27. kolovoza 2017. Ti zločini uključuju nezakonita pogubljenja, seksualno nasilje i sustavno spaljivanje kuća i zgrada zajednice Rohingya.

                           21.12.2018.

                           13.

                           Kyaw Chay

                           Kyaw Chay vodnik je u pograničnoj policiji. Prethodno je bio baziran u Zay Di Pyinu te je bio zapovjednik baze pogranične policije u Zay Di Pyinu u razdoblju oko 25. kolovoza 2017. kada je pogranična policija pod njegovim zapovjedništvom počinila niz teških kršenja ljudskih prava. U tom kontekstu odgovoran je za zločine i teška kršenja ljudskih prava koje je pogranična policija počinila nad pripadnicima zajednice Rohingya u državi Rakhine tijekom tog razdoblja. Također je i sudjelovao u teškim kršenjima ljudskih prava. Ta kršenja ljudskih prava uključuju zlostavljanje pritvorenika i mučenje.

                           21.12.2018.

                           14.

                           Nyi Nyi Swe

                           General bojnik Nyi Nyi Swe bivši je zapovjednik sjevernog zapovjedništva oružanih snaga Mjanmara (Tatmadaw). U tom svojstvu odgovoran je za zločine i teška kršenja ljudskih prava koje je u državi Kachin počinilo sjeverno zapovjedništvo od svibnja 2016. do travnja 2018. (do njegova imenovanja zapovjednikom jugozapadnog zapovjedništva), uključujući zlostavljanje civila. Odgovoran je i za ometanje pružanja humanitarne pomoći civilima u nevolji u državi Kachin tijekom tog razdoblja, a osobito za blokiranje transportâ hrane.

                           21.12.2018.”


title: Odluka Vijeća (EU) 2019/118 od 21. siječnja 2019. o stajalištu koje treba zauzeti u ime Unije u okviru Odbora za trgovinu i razvoj osnovanog na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu uspostave popisa arbitara

text:
                  28.1.2019

                  HR

                  Službeni list Europske unije

                  L 24/23

         ODLUKA VIJEĆA (EU) 2019/118
         od 21. siječnja 2019.
         o stajalištu koje treba zauzeti u ime Unije u okviru Odbora za trgovinu i razvoj osnovanog na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu uspostave popisa arbitara
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija i njezine države članice potpisale su 10. lipnja 2016. Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane (1) („Sporazum”). Sporazum se privremeno primjenjuje od 10. listopada 2016. između Unije, s jedne strane, i Bocvane, Lesota, Namibije, Esvatinija i Južne Afrike, s druge strane, a od 4. veljače 2018. između Unije i Mozambika.

                     (2)

                     U skladu s člankom 94. stavkom 1. Sporazuma, Odbor za trgovinu i razvoj najkasnije tri mjeseca nakon stupanja Sporazuma na snagu uspostavlja popis od 21 osobe koje žele i mogu obavljati funkciju arbitra.

                     (3)

                     Primjereno je utvrditi stajalište koje treba zauzeti u ime Unije u okviru Odbora za trgovinu i razvoj u pogledu uspostave popisa arbitara.

                     (4)

                     Stajalište Unije u okviru Odbora za trgovinu i razvoj trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za trgovinu i razvoj u pogledu uspostave popisa arbitara temelji se na nacrtu odluke Odbora za trgovinu i razvoj priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 21. siječnja 2019.

                  Za Vijeće

                  Predsjednica

               F. MOGHERINI

            (1)  SL L 250, 16.9.2016., str. 3.

            NACRT
            ODLUKA br. 1/2019 ODBORA ZA TRGOVINU I RAZVOJ
            od …
            o uspostavi popisa arbitara
            ODBOR ZA TRGOVINU I RAZVOJ,
            uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), a posebno njegove članke 94, 100., 103. i 104.,
            DONIO JE OVU ODLUKU:

               Članak 1.
               Donosi se popis arbitara predviđen u članku 94. Sporazuma, kako je naveden u Prilogu ovoj Odluci.

               Članak 2.
               Ova Odluka stupa na snagu na dan donošenja.

               Sastavljeno u …

                     Za Odbor za trgovinu i razvoj

                     Ministar trgovine

                     Predstavnik EU-a

            PRILOG
            POPIS ARBITARA PREDVIĐEN U ČLANKU 94. SPORAZUMA
            Arbitri koje su odabrale države SADC SGP-a:

                        1.

                        Boitumelo Sendy GOFHAMODIMO

                        2.

                        Leonard Moses PHUTI

                        3.

                        Tsotetsi MAKONG

                        4.

                        Sakeus AKWEENDA

                        5.

                        Faizel ISMAIL

                        6.

                        Kholofelo Ngokoane KUGLER

                        7.

                        Nkululeko J. HLOPHE

                        8.

                        Samuel Jay LEVY

                  Arbitri koje je odabrao EU:

                        9.

                        Jacques BOURGEOIS

                        10.

                        Claus-Dieter EHLERMANN

                        11.

                        Pieter Jan KUIJPER

                        12.

                        Giorgio SACERDOTI

                        13.

                        Laurence BOISSON DE CHAZOURNES

                        14.

                        Ramon TORRENT

                        15.

                        Michael Johannes HAHN

                        16.

                        Hélène RUIZ FABRI

                  Arbitri koje su zajedno odabrale stranke (nedržavljani koji mogu djelovati kao predsjednik):

                        17.

                        Merit JANOW

                        18.

                        Ichiro ARAKI

                        19.

                        Christian HÄBERLI

                        20.

                        Claus VON WOBESER

                        21.

                        Daniel MOULIS


title: Odluka Vijeća (EU) 2019/117 od 21. siječnja 2019. o stajalištu koje treba zauzeti u ime Unije u okviru Zajedničkog vijeća osnovanog na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika o izbjegavanju i rješavanju sporova te kodeksa ponašanja za arbitre i posrednike

text:
                  28.1.2019

                  HR

                  Službeni list Europske unije

                  L 24/12

         ODLUKA VIJEĆA (EU) 2019/117
         od 21. siječnja 2019.
         o stajalištu koje treba zauzeti u ime Unije u okviru Zajedničkog vijeća osnovanog na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika o izbjegavanju i rješavanju sporova te kodeksa ponašanja za arbitre i posrednike
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija i njezine države članice potpisale su 10. lipnja 2016. Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane (1) („Sporazum”). Sporazum se privremeno primjenjuje od 10. listopada 2016. između Unije, s jedne strane, i Bocvane, Lesota, Namibije, Esvatinija i Južne Afrike, s druge strane, a od 4. veljače 2018. između Unije i Mozambika.

                     (2)

                     U skladu s člankom 102. stavkom 1. Sporazuma, Zajedničko vijeće ima ovlasti donositi odluke u vezi sa svim pitanjima obuhvaćenima Sporazumom.

                     (3)

                     U skladu s člankom 89. stavkom 1. Sporazuma, Zajedničko vijeće donosi poslovnik i kodeks ponašanja za arbitre i posrednike. Stoga Zajedničko vijeće na svojem prvom sastanku treba donijeti odluku u vezi s poslovnikom o izbjegavanju i rješavanju sporova te kodeksom ponašanja za arbitre i posrednike u okviru dijela III. Sporazuma.

                     (4)

                     Primjereno je utvrditi stajalište koje treba zauzeti u ime Unije u okviru Zajedničkog vijeća u pogledu donošenja poslovnika o izbjegavanju i rješavanju sporova te kodeksa ponašanja za arbitre i posrednike.

                     (5)

                     Stajalište Unije u okviru Zajedničkog vijeća trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog vijeća u pogledu donošenja poslovnika o izbjegavanju i rješavanju sporova te kodeksa ponašanja za arbitre i posrednike temelji se na nacrtu odluke Zajedničkog vijeća priloženom ovoj Odluci.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 21. siječnja 2019.

                  Za Vijeće

                  Predsjednica

               F. MOGHERINI

            (1)  SL L 250, 16.9.2016., str. 3.

            NACRT
            ODLUKA br. 2/2019 ZAJEDNIČKOG VIJEĆA
            od …
            o donošenju Poslovnika o izbjegavanju i rješavanju sporova i Kodeksa ponašanja za arbitre i posrednike
            ZAJEDNIČKO VIJEĆE,
            uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), a posebno njegov članak 89. stavak 1. te članke 100., 101. i 102.,
            DONIJELO JE OVU ODLUKU:

               Članak 1.
               Donosi se Poslovnik o izbjegavanju i rješavanju sporova, kako je naveden u Prilogu I. ovoj Odluci.

               Članak 2.
               Donosi se Kodeks ponašanja za arbitre i posrednike, kako je naveden u Prilogu II. ovoj Odluci.

               Članak 3.
               Ova Odluka stupa na snagu na dan donošenja.

               Sastavljeno u … …

                     Za Zajedničko vijeće

                     Ministar trgovine

                     Predstavnik EU-a

            PRILOG I.

               Poslovnik o izbjegavanju i rješavanju sporova

               Članak 1.
               Definicije
               U ovom Poslovniku i u skladu s dijelom III. (Izbjegavanje i rješavanje sporova) Sporazuma:

                           (a)

                           „administrativno osoblje”, u odnosu na arbitra, znači osobe koje su pod vodstvom i nadzorom arbitra, osim pomoćnika;

                           (b)

                           „savjetnik” znači osoba koju je stranka angažirala kako bi je savjetovala ili joj pomagala u vezi s arbitražnim postupkom;

                           (c)

                           „Sporazum” znači Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, potpisan 10. lipnja 2016.;

                           (d)

                           „arbitar” znači član arbitražnog vijeća;

                           (e)

                           „arbitražno vijeće” znači vijeće osnovano na temelju članka 80. Sporazuma;

                           (f)

                           „pomoćnik” znači osoba koja u okviru mandata arbitra te pod njegovim vodstvom i nadzorom obavlja istraživanje ili pruža pomoć tom arbitru;

                           (g)

                           „stranka podnositeljica pritužbe” znači bilo koja stranka koja zahtijeva osnivanje arbitražnog vijeća na temelju članka 80. Sporazuma;

                           (h)

                           „dan” znači kalendarski dan;

                           i.

                           „stranka” znači stranka u sporu;

                           (j)

                           „stranka protiv koje je podnesena pritužba” znači stranka koja navodno krši odredbe obuhvaćene člankom 76. Sporazuma; i

                           (k)

                           „predstavnik stranke” znači zaposlenik ili bilo koja osoba koju je imenovalo ministarstvo, vladino tijelo ili bilo koji drugi javni subjekt stranke, koji zastupa stranku u sporu na temelju Sporazuma.

               Članak 2.
               Obavijesti

                  1.   Svi zahtjevi, obavijesti, pisani podnesci ili drugi dokumenti arbitražnog vijeća istodobno se šalju objema strankama.
                  Svi zahtjevi, obavijesti, pisani podnesci ili drugi dokumenti koje stranka upućuje arbitražnom vijeću istodobno se u preslici dostavljaju drugoj stranci.
                  Svi zahtjevi, obavijesti, pisani podnesci ili drugi dokumenti koje stranka upućuje drugoj stranci istodobno se prema potrebi u preslici dostavljaju arbitražnom vijeću.

                  2.   Sve obavijesti iz stavka 1. dostavljaju se elektroničkom poštom ili, prema potrebi, bilo kojim drugim telekomunikacijskim sredstvom kojim je moguće dokazati slanje obavijesti. Osim ako se dokaže drukčije, smatra se da je obavijest dostavljena na dan slanja.

                  3.   Sve obavijesti upućuju se Glavnoj upravi za trgovinu Europske komisije Europske unije i koordinatoru država SADC SGP-a, kako je predviđeno člankom 105. Sporazuma.

                  4.   Manje pogreške u pisanju u zahtjevima, obavijestima, pisanim podnescima ili drugim dokumentima u vezi s postupkom arbitražnog vijeća mogu se ispraviti dostavom novog dokumenta s jasno označenim izmjenama.

                  5.   Ako posljednji dan za dostavu dokumenta pada na neradni dan Europske komisije ili dotične države ili država SADC SGP-a, smatra se da je dokument dostavljen sljedećeg radnog dana.

                  6.   Ovisno o prirodi spora, svi zahtjevi i obavijesti upućeni Odboru za trgovinu i razvoj dostavljaju se u preslici i drugim relevantnim pododborima osnovanima na temelju Sporazuma.

               Članak 3.
               Imenovanje arbitara

                  1.   Ako se u skladu s člankom 80. Sporazuma arbitra bira ždrijebom, predsjednik Odbora za trgovinu i razvoj odmah obavješćuje stranke o datumu, vremenu i mjestu provođenja ždrijeba.

                  2.   Stranke mogu biti prisutne tijekom ždrijeba te se ždrijeb provodi sa strankom ili strankama koje su prisutne.

                  3.   Predsjednik Odbora za trgovinu i razvoj sve osobe izabrane za obavljanje funkcije arbitra pisanim putem obavješćuje o njihovu imenovanju. Svaka osoba objema strankama potvrđuje svoju raspoloživost u roku od pet dana od primitka obavijesti o svojem imenovanju.

                  4.   Ako u trenutku podnošenja zahtjeva na temelju članka 80. stavka 3. Sporazuma popis iz članka 94. Sporazuma nije uspostavljen ili ne sadržava dovoljan broj imena, arbitri se biraju ždrijebom među osobama koje su službeno predložile jedna ili obje stranke.

               Članak 4.
               Organizacijski sastanak

                  1.   Osim ako se dogovore drukčije, stranke se sastaju s arbitražnim vijećem u roku od 10 dana od njegova osnivanja kako bi se utvrdila pitanja koja stranke ili arbitražno vijeće smatraju primjerenima, uključujući:

                              (a)

                              naknadu i troškove koji se plaćaju arbitrima, u skladu sa standardima Svjetske trgovinske organizacije (WTO);

                              (b)

                              naknadu koja se plaća pomoćniku/pomoćnicima, čiji ukupni iznos ne smije biti veći od 50 % naknade plaćene arbitru/arbitrima; ili

                              (c)

                              vremenski raspored postupka.

                  2.   Arbitri i predstavnici stranaka na sastanku iz stavka 1. mogu sudjelovati telefonski ili putem videokonferencije.

               Članak 5.
               Mandat

                  1.   Osim ako se stranke dogovore drukčije, u roku od sedam dana od dana osnivanja arbitražnog vijeća, mandat arbitražnog vijeća je sljedeći:

                              (a)

                              razmatrati, s obzirom na odgovarajuće odredbe Sporazuma na koje se pozivaju stranke, pitanje izneseno u zahtjevu za osnivanje arbitražnog vijeća;

                              (b)

                              donijeti zaključke o usklađenosti predmetne mjere s odredbama obuhvaćenima člankom 76. Sporazuma; i

                              (c)

                              podnijeti izvješće u skladu s člancima 81. i 82. Sporazuma.

                  2.   Ako stranke dogovore drukčiji mandat, o njemu obavješćuju arbitražno vijeće u roku utvrđenom u stavku 1.

               Članak 6.
               Pisani podnesci
               Stranka podnositeljica pritužbe dostavlja svoj pisani podnesak najkasnije 20 dana od dana osnivanja arbitražnog vijeća. Stranka protiv koje je podnesena pritužba dostavlja svoj pisani podnesak najkasnije 20 dana od dana dostave pisanog podneska stranke podnositeljice pritužbe.

               Članak 7.
               Rad arbitražnog vijeća

                  1.   Predsjednik arbitražnog vijeća predsjedava svim sastancima arbitražnog vijeća. Arbitražno vijeće predsjedniku može delegirati ovlast za donošenje administrativnih i postupovnih odluka.

                  2.   Osim ako je u dijelu III. Sporazuma ili ovom Poslovniku predviđeno drukčije, arbitražno vijeće svoje aktivnosti može obavljati s pomoću bilo kojeg sredstva, uključujući telefon, telefaks ili računalne veze.

                  3.   U vijećanjima arbitražnog vijeća mogu sudjelovati samo arbitri, ali arbitražno vijeće može pomoćnicima arbitara dopustiti da budu prisutni.

                  4.   Sastavljanje odluka ili izvješća u isključivoj je nadležnosti arbitražnog vijeća i ne može se delegirati.

                  5.   Ako se pojavi postupovno pitanje koje nije obuhvaćeno dijelom III. Sporazuma i njegovim prilozima, arbitražno vijeće nakon savjetovanja sa strankama može donijeti odgovarajući postupak koji je u skladu s tim odredbama.

                  6.   Ako smatra da je potrebno promijeniti neki od rokova postupka, osim rokova utvrđenih u dijelu III. Sporazuma, ili da je potrebna bilo kakva druga postupovna ili administrativna prilagodba, arbitražno vijeće nakon savjetovanja sa strankama pisanim putem obavješćuje stranke o razlozima te promjene ili prilagodbe te o novom roku ili potrebnoj prilagodbi.

               Članak 8.
               Zamjena

                  1.   Ako arbitar ne može sudjelovati u postupku, ako odstupi ili ako ga je potrebno zamijeniti, bira se njegova zamjena u skladu s člankom 80. stavkom 3. Sporazuma.

                  2.   Ako stranka smatra da arbitar ne ispunjava zahtjeve iz Priloga II. (Kodeks ponašanja za arbitre i posrednike) te da ga zbog toga treba zamijeniti, ta stranka o tome obavješćuje drugu stranku u roku od 15 dana od dana kada dobije dostatne dokaze o arbitrovu navodnom neispunjenju zahtjeva iz tog priloga.

                  3.   Stranke se međusobno savjetuju u roku od 15 dana od obavijesti drugoj stranci.

                  4.   Stranke obavješćuju arbitra o njegovu navodnom neispunjavanju zahtjeva te od njega mogu zatražiti da poduzme korake kako bi ispravio navodno neispunjavanje zahtjeva. Stranke mogu, ako se tako dogovore, razriješiti arbitra dužnosti i izabrati novog arbitra u skladu s člankom 80. Sporazuma.

                  5.   Ako se stranke ne uspiju dogovoriti o potrebi zamjene arbitra, koji nije predsjednik arbitražnog vijeća, svaka stranka može zatražiti da se to pitanje uputi predsjedniku arbitražnog vijeća čija je odluka konačna.

                  6.   Ako predsjednik arbitražnog vijeća utvrdi da arbitar ne ispunjava zahtjeve iz Priloga II. (Kodeks ponašanja za arbitre i posrednike), bira se novi arbitar u skladu s člankom 80. Sporazuma.

                  7.   Ako se stranke ne uspiju dogovoriti o potrebi zamjene predsjednika, bilo koja od njih može zatražiti da se to pitanje uputi jednom od preostalih članova s popisa osoba uspostavljenog na temelju članka 94. Sporazuma koje su izabrane da djeluju kao predsjednik arbitražnog vijeća. Ime tog člana ždrijebom izvlači predsjednik Odbora za trgovinu i razvoj. Tako izabrana osoba odlučuje o tome ispunjava li predsjednik zahtjeve iz Priloga II. (Kodeks ponašanja za arbitre i posrednike). Ta je odluka konačna.
                  Ako odluči da predsjednik ne ispunjava zahtjeve iz Priloga II. (Kodeks ponašanja za arbitre i posrednike), bira se novi predsjednik u skladu s člankom 80. Sporazuma.

               Članak 9.
               Rasprave

                  1.   Na temelju vremenskog rasporeda utvrđenog u skladu s člankom 4. stavkom 1. točkom (c), predsjednik arbitražnog vijeća, nakon savjetovanja sa strankama i drugim arbitrima, obavješćuje stranke o datumu, vremenu i mjestu održavanja rasprave. Stranka na čijem se državnom području održava rasprava javno objavljuje tu informaciju, osim ako je rasprava zatvorena za javnost.

                  2.   Osim ako se stranke dogovore drukčije, rasprava se održava u Bruxellesu ako je stranka podnositeljica pritužbe država SADC SGP-a ili Južnoafrička carinska unija (SACU), ovisno o slučaju, a na državnom području država SADC SGP-a ako je stranka podnositeljica pritužbe Europska unija. Ako se spor odnosi na mjeru koju provodi država SADC SGP-a, rasprava se održava na državnom području te države, osim ako ta država arbitražnom vijeću dostavi pisanu obavijest u roku od 10 dana od njegova osnivanja da bi se rasprava trebala održati na drugom mjestu.

                  3.   Stranka protiv koje je podnesena pritužba snosi troškove logističke organizacije rasprave, uključujući troškove najma mjesta održavanja rasprave. Ti troškovi ne uključuju troškove pismenog ili usmenog prevođenja ni bilo koje troškove koji su povezani sa savjetnicima, arbitrima, administrativnim osobljem arbitara ili asistentima, ili koji se plaćaju tim osobama.

                  4.   Ako se stranke tako dogovore, arbitražno vijeće može sazvati dodatne rasprave.

                  5.   Svi arbitri moraju biti prisutni tijekom cijele rasprave.

                  6.   Osim ako se stranke dogovore drukčije, raspravi mogu prisustvovati sljedeće osobe, neovisno o tome je li rasprava otvorena za javnost:

                              (a)

                              predstavnici stranke;

                              (b)

                              savjetnici;

                              (c)

                              pomoćnici i administrativno osoblje;

                              (d)

                              usmeni prevoditelji, pismeni prevoditelji i sudski zapisničari arbitražnog vijeća; i

                              (e)

                              stručnjaci, o kojima arbitražno vijeće odlučuje u skladu s člankom 90. Sporazuma.

                  7.   Svaka stranka najkasnije 7 dana prije datuma rasprave arbitražnom vijeću i drugoj stranci dostavlja popis imena osoba koje će usmeno iznijeti argumente na raspravi u ime te stranke te popis imena drugih predstavnika i savjetnika koji će prisustvovati raspravi.

                  8.   U skladu s člankom 89. stavkom 2. Sporazuma, rasprave arbitražnog vijeća otvorene su za javnost osim ako arbitražno vijeće odluči drukčije po službenoj dužnosti ili na zahtjev stranaka.

                  9.   Arbitražno vijeće u dogovoru sa strankama odlučuje o odgovarajućoj logističkoj organizaciji i postupcima kako bi se osiguralo učinkovito upravljanje raspravama koje su otvorene za javnost. Ti postupci mogu uključivati emitiranje putem interneta ili upotrebu televizijskog sustava zatvorenog kruga.

                  10.   Arbitražno vijeće provodi raspravu na sljedeći način, osiguravajući da stranci podnositeljici pritužbe i stranci protiv koje je podnesena pritužba bude dodijeljeno jednako vrijeme za iznošenje argumenata i protuargumenata:

                              Argument

                                          (a)

                                          argument stranke podnositeljice pritužbe;

                                          (b)

                                          argument stranke protiv koje je podnesena pritužba.

                              Protuargument

                                          (a)

                                          odgovor stranke podnositeljice pritužbe;

                                          (b)

                                          protuodgovor stranke protiv koje je podnesena pritužba.

                  11.   Arbitražno vijeće može u bilo kojem trenutku tijekom rasprave uputiti pitanja bilo kojoj stranci.

                  12.   Arbitražno vijeće osigurava da se zapisnik s rasprave sastavi i dostavi strankama u razumnom roku nakon rasprave. Stranke mogu iznijeti primjedbe na zapisnik, a arbitražno vijeće ih može razmotriti.

                  13.   Svaka stranka može u roku od 10 dana od datuma rasprave dostaviti dodatni pisani podnesak u vezi s bilo kojim pitanjem proizašlim tijekom rasprave.

               Članak 10.
               Pitanja u pisanom obliku

                  1.   Arbitražno vijeće može u bilo kojem trenutku tijekom postupka uputiti pitanja u pisanom obliku jednoj ili objema strankama. Sva pitanja upućena jednoj stranci dostavljaju se u preslici drugoj stranci.

                  2.   Stranka drugoj stranci dostavlja presliku svojih odgovora na pitanja arbitražnog vijeća. Druga stranka ima mogućnost dostaviti pisane primjedbe na odgovore druge stranke u roku od 7 dana od dostave preslike odgovora.

               Članak 11.
               Povjerljivost

                  1.   Svaka stranka i arbitražno vijeće čuvaju povjerljivost svih informacija koje je druga stranka dostavila arbitražnom vijeću i koje je označila kao povjerljive. Stranka koja arbitražnom vijeću podnosi pisani podnesak koji sadržava povjerljive informacije u roku od 15 dana također dostavlja podnesak bez povjerljivih informacija koji se može javno objaviti.

                  2.   Ništa u ovom Poslovniku ne sprječava stranku da u javnosti iznosi svoja stajališta pod uvjetom da prilikom upućivanja na informacije koje je dostavila druga stranka ne otkriva nikakve informacije koje je druga stranka označila kao povjerljive.

                  3.   Arbitražno vijeće sastaje se na zatvorenoj sjednici ako podnesak i argumenti stranke sadržavaju povjerljive poslovne informacije. Stranke poštuju povjerljivost rasprava arbitražnog vijeća ako se održavaju na zatvorenoj sjednici.

               Članak 12.
               Kontakti ex parte

                  1.   Arbitražno vijeće ne sastaje se sa strankom niti s njom stupa u kontakt u odsutnosti druge stranke.

                  2.   Arbitar ne smije raspravljati s jednom strankom ili objema strankama ni o jednom aspektu predmeta postupka u odsutnosti drugih arbitara.

               Članak 13.
               Podnesci amicus curiae

                  1.   Osim ako se stranke u roku od pet dana od dana osnivanja arbitražnog vijeća dogovore drukčije, arbitražno vijeće može primati nezatražene pisane podneske od fizičke osobe stranke ili pravne osobe s poslovnim nastanom na državnom području stranke koja je neovisna o vladama stranaka, pod sljedećim uvjetima:

                              (a)

                              da ih arbitražno vijeće primi u roku od 10 dana od dana osnivanja arbitražnog vijeća;

                              (b)

                              da su izravno povezani s činjeničnim ili pravnim pitanjem koje razmatra arbitražno vijeće;

                              (c)

                              da sadržavaju opis osobe koja dostavlja podnesak, uključujući državljanstvo u slučaju fizičke osobe te mjesto poslovnog nastana, vrstu djelatnosti, pravni status, opće ciljeve i izvor financiranja u slučaju pravne osobe;

                              (d)

                              da je u njima navedena priroda interesa te osobe u postupku pred arbitražnim vijećem; i

                              (e)

                              da su sastavljeni na jezicima koje su stranke odabrale u skladu s člankom 15. stavcima 1. i 2. ovog Poslovnika.

                  2.   Podnesci se dostavljaju strankama kako bi mogle iznijeti svoje primjedbe. Stranke mogu podnijeti primjedbe arbitražnom vijeću u roku od 10 dana od dostave.

                  3.   Arbitražno vijeće u svojem izvješću navodi sve podneske koje je primilo u skladu sa stavkom 1. ovog članka. Arbitražno vijeće nije obvezno u svojem izvješću navoditi argumente iznesene u tim podnescima; međutim, ako to učini, u obzir uzima i primjedbe koje su iznijele stranke u skladu sa stavkom 2. ovog članka.

               Članak 14.
               Hitni slučajevi
               U hitnim slučajevima iz dijela III. Sporazuma arbitražno vijeće nakon savjetovanja sa strankama prema potrebi prilagođava rokove iz ovog Poslovnika. Arbitražno vijeće o tim prilagodbama obavješćuje stranke.

               Članak 15.
               Pismeno i usmeno prevođenje

                  1.   Tijekom savjetovanjâ iz članka 77. Sporazuma, a najkasnije na sastanku iz članka 4. stavka 1. ovog Poslovnika, stranke se nastoje dogovoriti o zajedničkom radnom jeziku postupka pred arbitražnim vijećem.

                  2.   Ako se stranke ne mogu dogovoriti o zajedničkom radnom jeziku, primjenjuju se pravila utvrđena u članku 91. stavku 2. Sporazuma.

                  3.   Stranka protiv koje je podnesena pritužba organizira usmeno prevođenje usmenih očitovanja na jezike koje su odabrale stranke.

                  4.   Izvješća i odluke arbitražnog vijeća sastavljaju se na jeziku ili jezicima koje su odabrale stranke. Ako se stranke nisu dogovorile o zajedničkom radnom jeziku, privremeno i završno izvješće arbitražnog vijeća sastavlja se na jednom od radnih jezika WTO-a.

                  5.   Svaka stranka može dostaviti primjedbe u vezi s točnosti prijevoda bilo koje prevedene verzije dokumenta izrađenog u skladu s ovim Poslovnikom.

                  6.   Svaka stranka snosi troškove prijevoda svojih pisanih podnesaka. Stranke u jednakoj mjeri snose sve troškove prijevoda odluke.

               Članak 16.
               Ostali postupci
               Rokovi utvrđeni u ovom Poslovniku prilagođavaju se u skladu s posebnim rokovima predviđenima za donošenje izvješća ili odluke arbitražnog vijeća u postupcima na temelju članaka 84., 85., 86. i 87. Sporazuma.

            PRILOG II.

               Kodeks ponašanja za arbitre i posrednike

               Članak 1.
               Definicije
               U ovom Kodeksu ponašanja:

                           (a)

                           „administrativno osoblje”, u odnosu na arbitra, znači osobe koje su pod vodstvom i nadzorom arbitra, osim pomoćnika;

                           (b)

                           „pomoćnik” znači osoba koja u okviru mandata arbitra te pod njegovim vodstvom i nadzorom obavlja istraživanje ili pruža pomoć tom arbitru;

                           (c)

                           „kandidat” znači osoba čije je ime na popisu arbitara iz članka 94. Sporazuma i koju se razmatra za izbor na dužnost arbitra na temelju članka 80. Sporazuma;

                           (d)

                           „posrednik” znači osoba koja je odabrana kao posrednik u skladu s člankom 78. Sporazuma;

                           (e)

                           „član” ili „arbitar” znači član arbitražnog vijeća osnovanog na temelju članka 80. Sporazuma.

               Članak 2.
               Vodeća načela

                  1.   Radi očuvanja integriteta i nepristranosti mehanizma za rješavanje sporova, svaki kandidat i arbitar:

                              (a)

                              mora biti upoznat s ovim Kodeksom ponašanja;

                              (b)

                              mora biti neovisan i nepristran;

                              (c)

                              mora izbjegavati izravne i neizravne sukobe interesa;

                              (d)

                              mora izbjegavati neprimjereno postupanje i dojam neprimjerenosti ili pristranosti;

                              (e)

                              mora poštovati najviše standarde ponašanja; i

                              (f)

                              ne smije biti podložan vlastitim interesima, vanjskim pritiscima, političkim interesima, zahtjevima javnosti, odanosti stranci ili strahu od kritike.

                  2.   Arbitar ne preuzima, izravno ili neizravno, nikakve obveze niti prihvaća povlastice koje bi na bilo koji način utjecale, ili stvarale dojam da utječu, na ispravno obavljanje njegovih dužnosti.

                  3.   Arbitar ne iskorištava svoj položaj u arbitražnom vijeću za ostvarivanje osobnog ili privatnog interesa. Arbitar izbjegava radnje koje mogu stvoriti dojam da su druge osobe u posebnom položaju da utječu na njega.

                  4.   Arbitar ne dopušta da prijašnji ili sadašnji financijski, poslovni, profesionalni, osobni ili društveni odnosi ili odgovornosti utječu na njegovo ponašanje ili prosudbu.

                  5.   Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenosti ili pristranosti.

                  6.   Pri obavljanju svoje funkcije arbitar ne prihvaća niti traži upute ni od jedne vlade, međunarodne vladine organizacije ili međunarodne nevladine organizacije ili privatnog izvora te ne smije biti uključen ni u jednu prethodnu fazu spora koji mu je dodijeljen.

               Članak 3.
               Obveze otkrivanja

                  1.   Prije prihvaćanja imenovanja za arbitra u skladu s člankom 80. Sporazuma, kandidat koji je pozvan da obavlja funkciju arbitra dužan je otkriti sve interese, odnose ili pitanja koji bi mogli utjecati na njegovu neovisnost ili nepristranost ili opravdano stvoriti dojam neprimjerenosti ili pristranosti u postupku.

                  2.   Kandidat u tu svrhu poduzima sve razumne napore kako bi stekao saznanja o postojanju takvih interesa, odnosa i pitanja, uključujući financijske interese, profesionalne interese, interese zaposlenja ili obiteljske interese.

                  3.   Obveza otkrivanja iz stavka 1. trajna je obveza te je arbitar dužan otkriti sve takve interese, odnose ili pitanja koji se mogu pojaviti u bilo kojoj fazi postupka.

                  4.   Kandidat ili arbitar obavješćuje Odbor za trgovinu i razvoj o svim pitanjima koja se odnose na postojeće ili moguće povrede ovog Kodeksa ponašanja čim o njima stekne saznanje, kako bi ih stranke mogle razmotriti.

               Članak 4.
               Dužnosti arbitara

                  1.   Nakon prihvaćanja svojeg imenovanja arbitar je na raspolaganju za obavljanje i obavlja svoje dužnosti tijekom cijelog postupka temeljito, brzo, pošteno i marljivo.

                  2.   Arbitar razmatra samo ona pitanja koja su se pojavila tijekom postupka i potrebna su za donošenje odluke i tu dužnost ne delegira drugim osobama.

                  3.   Arbitar poduzima sve potrebne mjere kako bi osigurao da su njegovi pomoćnici i administrativno osoblje upoznati s obvezama arbitara iz članaka 2., 3., 4. i 6. ovog Kodeksa ponašanja i da ih se pridržavaju.

               Članak 5.
               Obveze bivših arbitara

                  1.   Bivši arbitri izbjegavaju radnje koje mogu stvoriti dojam da su bili pristrani pri obavljanju svojih dužnosti ili da su imali koristi od odluke arbitražnog vijeća.

                  2.   Bivši arbitri moraju ispunjavati obveze iz članka 6. ovog Kodeksa ponašanja.

               Članak 6.
               Povjerljivost

                  1.   Arbitar nikada ne otkriva informacije koje se odnose na postupak ili su pribavljene tijekom postupka za koji je imenovan, a koje nisu namijenjene javnosti. Arbitar ni u kojem slučaju takve informacije ne otkriva niti koristi kako bi ostvario osobnu korist ili korist za druge ili naštetio tuđim interesima.

                  2.   Arbitar ne otkriva odluku ni dijelove odluke arbitražnog vijeća prije njezine objave.

                  3.   Arbitar nikada ne otkriva vijećanja arbitražnog vijeća ili stajališta pojedinih arbitara, niti daje izjave o postupku za koji je imenovan ili o pitanjima koja su predmet spora u postupku.

               Članak 7.
               Troškovi
               Svaki arbitar vodi evidenciju i podnosi konačni obračun vremena provedenog na postupku i svojih troškova, kao i vremena i troškova svojih pomoćnika i administrativnog osoblja.

               Članak 8.
               Posrednici
               Ovaj Kodeks ponašanja primjenjuje se mutatis mutandis na posrednike.


title: Odluka Vijeća (EU) 2019/116 od 15. listopada 2018. o sklapanju Sporazuma u obliku razmjene pisama između Europske unije i Kraljevine Norveške o kumulaciji podrijetla između Europske unije, Švicarske Konfederacije, Kraljevine Norveške i Republike Turske u okviru općeg sustava povlastica

text:
                  28.1.2019

                  HR

                  Službeni list Europske unije

                  L 24/1

         ODLUKA VIJEĆA (EU) 2019/116
         od 15. listopada 2018.
         o sklapanju Sporazuma u obliku razmjene pisama između Europske unije i Kraljevine Norveške o kumulaciji podrijetla između Europske unije, Švicarske Konfederacije, Kraljevine Norveške i Republike Turske u okviru općeg sustava povlastica
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s člankom 41. točkom (b) Delegirane uredbe Komisije (EU) 2015/2446 (2) proizvodi koji su dobiveni u Norveškoj, Švicarskoj ili Turskoj i sadržavaju materijale koji nisu ondje dobiveni u cijelosti trebaju se smatrati proizvodima podrijetlom iz zemlje korisnice, pod uvjetom da su takvi materijali podvrgnuti dostatnoj obradi ili preradi u smislu članka 45. te delegirane uredbe.

                     (2)

                     U skladu s člankom 54. Delegirane uredbe (EU) 2015/2446 sustav kumulacije primjenjuje se pod uvjetom da Norveška na temelju reciprociteta odobri jednako postupanje za proizvode podrijetlom iz zemalja korisnica koji sadržavaju materijale podrijetlom iz Unije.

                     (3)

                     Kada je riječ o Norveškoj, sustav kumulacije prvotno je uspostavljen Sporazumom u obliku razmjene pisama između Unije i Norveške. Do razmjene pisama došlo je 29. siječnja 2001., nakon što je Vijeće dalo odobrenje Odlukom 2001/101/EZ (3).

                     (4)

                     Radi osiguravanja primjene pojma „podrijetlo” koji odgovara tom pojmu utvrđenom u pravilima o podrijetlu u okviru općeg sustava povlastica („GSP”) Unije, Norveška je izmijenila svoja pravila o podrijetlu u okviru GSP-a. Stoga je potrebno revidirati sporazum u obliku razmjene pisama između Unije i Norveške.

                     (5)

                     Sustav uzajamnog prihvaćanja zamjenskih potvrda o podrijetlu obrazac „Form A” od strane od strane Unije, Norveške i Švicarske trebao bi se nastaviti primjenjivati na temelju revidirane razmjene pisama, a Turska bi ga trebala uvjetno primjenjivati radi olakšavanja trgovine između Unije, Norveške, Švicarske i Turske.

                     (6)

                     Nadalje, Unijinim pravilima o podrijetlu u okviru GSP-a kako su reformirana u 2010. predviđa se provedba novog sustava za utvrđivanje dokazâ o podrijetlu od strane registriranih izvoznika koji se treba primjenjivati od 1. siječnja 2017. Razmjenu pisama potrebno je izmijeniti i u tom pogledu.

                     (7)

                     Radi pripreme primjene tog novog sustava i pravila povezanih s njime, Vijeće je 8. ožujka 2012. ovlastilo Komisiju da u pregovorima dogovori sporazum s Norveškom u obliku razmjene pisama o uzajamnom prihvaćanju zamjenskih potvrda o podrijetlu obrazac „Form A” ili zamjenskih izjava o podrijetlu, kojim se predviđa da se s proizvodima koji sadržavaju sastojke podrijetlom iz Norveške, Švicarske ili Turske po dolasku na carinsko područje Unije treba postupati kao s proizvodima koji sadržavaju sastojke podrijetlom iz Unije.

                     (8)

                     Pregovore s Norveškom vodila je Komisije te su oni doveli do Sporazuma u obliku razmjene pisama između Europske unije i Kraljevine Norveške o kumulaciji podrijetla između Europske unije, Švicarske Konfederacije, Kraljevine Norveške i Republike Turske u okviru općeg sustava povlastica („Sporazum”).

                     (9)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum u obliku razmjene pisama između Europske unije i Kraljevine Norveške o kumulaciji podrijetla između Europske unije, Švicarske Konfederacije, Kraljevine Norveške i Republike Turske u okviru općeg sustava povlastica odobrava se u ime Unije.
            Tekst Sporazuma priložen je ovoj Odluci.

            Članak 2.
            Predsjednik Vijeća u ime Unije šalje obavijest predviđenu u članku 18. Sporazuma (4).

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 15. listopada 2018.

                  Za Vijeće

                  Predsjednica

               E. KÖSTINGER

            (1)  Suglasnost još nije objavljena u Službenom listu.

            (2)  Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1.).

            (3)  Odluka Vijeća 2001/101/EZ od 5. prosinca 2000. o odobrenju Sporazuma u obliku razmjene pisama između Zajednice i svake od država EFTA-e koja dodjeljuje carinske povlastice po GSP-u (Norveška i Švicarska), pod uvjetom da se s robom podrijetlom iz Norveške ili Švicarske po dolasku na carinsko područje Zajednice postupa kao s robom koja sadrži sastojke podrijetlom iz Zajednice (uzajamni sporazum) (SL L 38, 8.2.2001., str. 24.).

            (4)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


Odluka Komisije od 22/01/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9180 - Volkswagen / Daimler / MT Holding) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 21/01/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9208 - WorleyParsons / Jacobs ECR) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka Vijeća (EU) 2019/233 od 6. studenoga 2018. o stajalištu koje treba zauzeti u ime Europske unije u okviru relevantnih odbora Gospodarske komisije Ujedinjenih naroda za Europu o prijedlozima izmjena pravilnika UN-a br. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 i 137 i globalnog tehničkog pravilnika UN-a br. 9 te o prijedlozima triju novih pravilnika UN-a

text:
                  8.2.2019

                  HR

                  Službeni list Europske unije

                  L 37/120

         ODLUKA VIJEĆA (EU) 2019/233
         od 6. studenoga 2018.
         o stajalištu koje treba zauzeti u ime Europske unije u okviru relevantnih odbora Gospodarske komisije Ujedinjenih naroda za Europu o prijedlozima izmjena pravilnika UN-a br. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 i 137 i globalnog tehničkog pravilnika UN-a br. 9 te o prijedlozima triju novih pravilnika UN-a
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća 97/836/EZ (1) Unija je pristupila Sporazumu Gospodarske komisije Ujedinjenih naroda za Europu (UNECE) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”).

                     (2)

                     Odlukom Vijeća 2000/125/EZ (2) Unija je pristupila Sporazumu o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”).

                     (3)

                     Direktivom 2007/46/EZ Europskog parlamenta i Vijeća (3) homologacijski sustavi država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici doneseni na temelju Revidiranog sporazuma iz 1958. („pravilnici UN-a”) uključeni u sustav EU homologacije tipa kao zahtjevi za homologaciju tipa ili kao alternative zakonodavstvu Unije. Od donošenja Direktive 2007/46/EZ pravilnici UN-a sve se više uključuju u zakonodavstvo Unije.

                     (4)

                     S obzirom na iskustvo i tehnički napredak potrebno je izmijeniti zahtjeve koji se odnose na određene elemente ili obilježja obuhvaćene pravilnicima UN-a br. 3, 4, 6, 7, 11, 14, 16, 17, 19, 23, 24, 27, 29, 34, 37, 38, 43, 44, 46, 48, 50, 53, 60, 67, 69, 70, 74, 77, 83, 86, 87, 91, 94, 95, 98, 99, 100, 101, 104, 105, 110, 112, 113, 119, 121, 123, 128, 129, 132 i 137, kao i globalnim tehničkim pravilnikom UN-a br. 9.

                     (5)

                     Kako bi se pojasnili i konsolidirali zahtjevi koji se odnose na sastavne dijelove, trenutačno obuhvaćeni u nekoliko pravilnika UN-a, potrebno je donijeti tri nova pravilnika UN-a, o uređajima za svjetlosnu signalizaciju (LSD), uređajima za osvjetljavanje ceste (RID) i katadiopterima (RRD). Oni će zamijeniti i staviti izvan snage pravilnike UN-a br. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 i 123, pritom ne mijenjajući nijedan od detaljnih tehničkih zahtjeva koji su do predmetnog datuma već na snazi.

                     (6)

                     Primjereno je utvrditi stajalište koje treba zauzeti u ime Unije u okviru Upravnog odbora Revidiranog sporazuma iz 1958. te u okviru Izvršnog odbora Usporednog sporazuma u pogledu donošenja tih izmjena i tih novih pravilnika UN-a jer će ti pravilnici biti obvezujući za Uniju te će moći presudno utjecati na sadržaj prava Unije u području homologacije vozila.

                     (7)

                     Uniju u tim odborima predstavlja Komisija u skladu s člankom 17. stavkom 1. Ugovora o Europskoj uniji,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Upravnog odbora Revidiranog sporazuma iz 1958. i Izvršnog odbora Usporednog sporazuma u razdoblju od 12. do 16. studenoga 2018. jest da se glasuje za prijedloge navedene u Prilogu ovoj Odluci.

            Članak 2.
            Ova je Odluka upućena Komisiji.

            Sastavljeno u Bruxellesu 6. studenoga 2018.

                  Za Vijeće

                  Predsjednik

               H. LÖGER

            (1)  Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

            (2)  Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

            (3)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

            PRILOG

                        Pravilnik br.

                        Naslov točke dnevnog reda

                        Oznaka dokumenta (1)

                        3

                        Prijedlog niza izmjena 03 Pravilnika UN-a br. 3 (katadiopteri)

                        ECE/TRANS/WP.29/2018/91

                        4

                        Prijedlog niza izmjena 01 Pravilnika UN-a br. 4 (osvjetljenje stražnjih registarskih pločica)

                        ECE/TRANS/WP.29/2018/92

                        6

                        Prijedlog niza izmjena 02 Pravilnika UN-a br. 6 (pokazivači smjera)

                        ECE/TRANS/WP.29/2018/93

                        7

                        Prijedlog niza izmjena 03 Pravilnika UN-a br. 7 (pozicijska, kočna i gabaritna svjetla)

                        ECE/TRANS/WP.29/2018/94

                        11

                        Prijedlog dopune 2. nizu izmjena 04 Pravilnika UN-a br. 11 (brave i šarke vrata)

                        ECE/TRANS/WP.29/2018/127

                        11

                        Prijedlog ispravka 1. niza izmjena 04 Pravilnika UN-a br. 11 (brave i šarke vrata)

                        ECE/TRANS/WP.29/2018/155

                        14

                        Prijedlog ispravka 2. revizije 5. Pravilnika UN-a br. 14 (sidrišta sigurnosnih pojaseva)

                        ECE/TRANS/WP.29/2018/156

                        16

                        Prijedlog dopune 11. nizu izmjena 06 Pravilnika UN-a br. 16 (sigurnosni pojasevi)

                        ECE/TRANS/WP.29/2018/128

                        16

                        Prijedlog dopune 4. nizu izmjena 07 Pravilnika UN-a br. 16 (sigurnosni pojasevi)

                        ECE/TRANS/WP.29/2018/129

                        16

                        Prijedlog niza izmjena 08 Pravilnika UN-a br. 16 (sigurnosni pojasevi)

                        ECE/TRANS/WP.29/2018/141

                        17

                        Prijedlog niza izmjena 09 Pravilnika UN-a br. 17 (čvrstoća sjedala)

                        ECE/TRANS/WP.29/2018/142

                        19

                        Prijedlog niza izmjena 05 Pravilnika UN-a br. 19 (prednja svjetla za maglu)

                        ECE/TRANS/WP.29/2018/95

                        23

                        Prijedlog niza izmjena 01 Pravilnika UN-a br. 23 (svjetla za vožnju unatrag)

                        ECE/TRANS/WP.29/2018/96

                        24

                        Prijedlog dopune 4. nizu izmjena 03 Pravilnika UN-a br. 24 (vidljive onečišćujuće tvari, mjerenje snage motora s kompresijskim paljenjem (dim iz dizelskog motora))

                        ECE/TRANS/WP.29/2018/143

                        27

                        Prijedlog niza izmjena 05 Pravilnika UN-a br. 27 (sigurnosni trokuti)

                        ECE/TRANS/WP.29/2018/97

                        29

                        Prijedlog dopune 4. nizu izmjena 03 Pravilnika UN-a br. 29 (kabine gospodarskih vozila)

                        ECE/TRANS/WP.29/2018/130

                        34

                        Prijedlog dopune 6. nizu izmjena 02 Pravilnika UN-a br. 34 (sprječavanje rizika od požara)

                        ECE/TRANS/WP.29/2018/120

                        34

                        Prijedlog dopune 2. nizu izmjena 03 Pravilnika UN-a br. 34 (sprječavanje rizika od požara)

                        ECE/TRANS/WP.29/2018/121

                        37

                        Prijedlog dopune 47. nizu izmjena 03 Pravilnika UN-a br. 37 (izvori svjetlosti sa žarnom niti)

                        ECE/TRANS/WP.29/2018/83

                        38

                        Prijedlog niza izmjena 01 Pravilnika UN-a br. 38 (stražnja svjetla za maglu)

                        ECE/TRANS/WP.29/2018/98

                        43

                        Prijedlog dopune 8. nizu izmjena 01 Pravilnika UN-a br. 43 (sigurnosna stakla)

                        ECE/TRANS/WP.29/2018/122

                        44

                        Prijedlog dopune 15. nizu izmjena 04 Pravilnika UN-a br. 44 (sustavi za držanje djeteta)

                        ECE/TRANS/WP.29/2018/131

                        46

                        Prijedlog dopune 6. nizu izmjena 04 Pravilnika UN-a br. 46 (uređaji za neizravno gledanje)

                        ECE/TRANS/WP.29/2018/123

                        48

                        Prijedlog dopune 11. nizu izmjena 06 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/84

                        48

                        Prijedlog dopune 12. nizu izmjena 05 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/85

                        48

                        Prijedlog dopune 11. nizu izmjena 06 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/99/Rev.1

                        48

                        Prijedlog dopune 12. nizu izmjena 05 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/100

                        48

                        Prijedlog dopune 18. nizu izmjena 04 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/101

                        48

                        Prijedlog dopune 6. nizu izmjena 03 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2018/102

                        50

                        Prijedlog niza izmjena 01 Pravilnika UN-a br. 50 (pozicijska i kočna svjetla i pokazivači smjera za mopede i motocikle)

                        ECE/TRANS/WP.29/2018/103

                        53

                        Prijedlog dopune 2. nizu izmjena 02 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/86

                        53

                        Prijedlog dopune 20. nizu izmjena 01 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/87

                        53

                        Prijedlog dopune 2. nizu izmjena 02 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/104/Rev.1

                        53

                        Prijedlog dopune 20. nizu izmjena 01 Pravilnika UN-a br. 53 (ugradnja uređaja za osvjetljenje i svjetlosnu signalizaciju za vozila kategorije L3)

                        ECE/TRANS/WP.29/2018/105

                        60

                        Prijedlog ispravka 1. revizije 1. Pravilnika UN-a br. 60 (vozačeve komande za mopede/motocikle)

                        ECE/TRANS/WP.29/2018/152

                        67

                        Prijedlog niza izmjena 02 Pravilnika UN-a br. 67 (vozila s pogonom na ukapljeni naftni plin)

                        ECE/TRANS/WP.29/2018/124

                        69

                        Prijedlog niza izmjena 02 Pravilnika UN-a br. 69 (stražnje pločice za označivanje za vozila koja se sporo kreću)

                        ECE/TRANS/WP.29/2018/106

                        70

                        Prijedlog niza izmjena 02 Pravilnika UN-a br. 70 (stražnje pločice za označivanje za teška i duga vozila)

                        ECE/TRANS/WP.29/2018/107

                        74

                        Prijedlog dopune 10. nizu izmjena 01 Pravilnika UN-a br. 74 (ugradnja uređaja za osvjetljenje i svjetlosnu signalizaciju za mopede)

                        ECE/TRANS/WP.29/2018/88

                        74

                        Prijedlog dopune 10. nizu izmjena 01 Pravilnika UN-a br. 74 (ugradnja uređaja za osvjetljenje i svjetlosnu signalizaciju za mopede)

                        ECE/TRANS/WP.29/2018/108/Rev.1

                        77

                        Prijedlog niza izmjena 01 Pravilnika UN-a br. 77 (parkirna svjetla)

                        ECE/TRANS/WP.29/2018/109

                        83

                        Prijedlog dopune 2. nizu izmjena 03 Pravilnika UN-a br. 83 (emisije iz vozila kategorija M1 i N1)

                        ECE/TRANS/WP.29/2018/144

                        83

                        Prijedlog dopune 1. nizu izmjena 04 Pravilnika UN-a br. 83 (emisije iz vozila kategorija M1 i N1)

                        ECE/TRANS/WP.29/2018/145

                        83

                        Prijedlog dopune 12. nizu izmjena 05 Pravilnika UN-a br. 83 (emisije iz vozila kategorija M1 i N1)

                        ECE/TRANS/WP.29/2018/146

                        83

                        Prijedlog dopune 12. nizu izmjena 06 Pravilnika UN-a br. 83 (emisije iz vozila kategorija M1 i N1)

                        ECE/TRANS/WP.29/2018/147

                        83

                        Prijedlog dopune 18. nizu izmjena 07 Pravilnika UN-a br. 83 (emisije iz vozila kategorija M1 i N1)

                        ECE/TRANS/WP.29/2018/148

                        86

                        Prijedlog dopune 1. nizu izmjena 01 Pravilnika UN-a br. 86 (ugradnja uređaja za osvjetljenje i svjetlosnu signalizaciju za poljoprivredna vozila)

                        ECE/TRANS/WP.29/2018/110/Rev.1

                        86

                        Prijedlog dopune 7. Pravilniku UN-a br. 86 (ugradnja uređaja za osvjetljenje i svjetlosnu signalizaciju za poljoprivredna vozila)

                        ECE/TRANS/WP.29/2018/111

                        87

                        Prijedlog niza izmjena 01 Pravilnika UN-a br. 87 (svjetla za vožnju po danu)

                        ECE/TRANS/WP.29/2018/112

                        91

                        Prijedlog niza izmjena 01 Pravilnika UN-a br. 91 (bočna svjetla)

                        ECE/TRANS/WP.29/2018/113

                        94

                        Prijedlog dopune 1 nizu izmjena 03 Pravilnika UN-a br. 94 (čeoni sudar)

                        ECE/TRANS/WP.29/2018/132

                        95

                        Prijedlog dopune 7 nizu izmjena 03 Pravilnika UN-a br. 95 (bočni sudar)

                        ECE/TRANS/WP.29/2018/133

                        98

                        Prijedlog niza izmjena 02 Pravilnika UN-a br. 98 (glavna svjetla sa svjetlosnim izvorima s izbojem u plinu)

                        ECE/TRANS/WP.29/2018/114

                        99

                        Prijedlog dopune 14. nizu izmjena 03 Pravilnika UN-a br. 99 (svjetlosni izvori s izbojem u plinu)

                        ECE/TRANS/WP.29/2018/89

                        100

                        Prijedlog dopune 5. nizu izmjena 01 Pravilnika UN-a br. 100 (vozila na električni pogon)

                        ECE/TRANS/WP.29/2018/134 +
                        WP.29-176-03

                        100

                        Prijedlog dopune 4. nizu izmjena 02 Pravilnika UN-a br. 100 (vozila na električni pogon)

                        ECE/TRANS/WP.29/2018/135

                        101

                        Prijedlog dopune 10. Pravilniku UN-a br. 101 (emisije CO2/potrošnja goriva)

                        ECE/TRANS/WP.29/2018/149

                        101

                        Prijedlog dopune 8. nizu izmjena 01 Pravilnika UN-a br. 101 (emisije CO2/potrošnja goriva)

                        ECE/TRANS/WP.29/2018/150

                        104

                        Prijedlog niza izmjena 01 Pravilnika UN-a br. 104 (retroreflektirajuće oznake)

                        ECE/TRANS/WP.29/2018/115

                        105

                        Prijedlog dopune 1. nizu izmjena 06 Pravilnika UN-a br. 105 (vozila za prijevoz opasnih tvari)

                        ECE/TRANS/WP.29/2018/126

                        110

                        Prijedlog dopune 1. nizu izmjena 03 Pravilnika UN-a br. 110 (vozila s pogonom na stlačeni prirodni plin/ukapljeni prirodni plin)

                        ECE/TRANS/WP.29/2018/125

                        110

                        Prijedlog ispravka 1. revizije 3. Pravilnika UN-a br. 110 (vozila s pogonom na stlačeni prirodni plin/ukapljeni prirodni plin)

                        ECE/TRANS/WP.29/2018/153

                        112

                        Prijedlog niza izmjena 02 Pravilnika UN-a br. 112 (glavna svjetla koja emitiraju asimetrični kratki snop)

                        ECE/TRANS/WP.29/2018/116

                        113

                        Prijedlog niza izmjena 03 Pravilnika UN-a br. 113 (glavna svjetla koja emitiraju asimetrični kratki snop)

                        ECE/TRANS/WP.29/2018/117

                        119

                        Prijedlog niza izmjena 02 Pravilnika UN-a br. 119 (svjetla za skretanje)

                        ECE/TRANS/WP.29/2018/118

                        121

                        Prijedlog ispravka 1. revizije 2. Pravilnika UN-a br. 121 (označivanje komandi, kontrolnih lampica i indikatora)

                        ECE/TRANS/WP.29/2018/154

                        123

                        Prijedlog niza izmjena 02 Pravilnika UN-a br. 123 (sustavi prilagodljivog prednjeg osvjetljenja – AFS)

                        ECE/TRANS/WP.29/2018/119

                        128

                        Prijedlog dopune 8. izvornoj verziji Pravilnika UN-a br. 128 (izvori svjetlosti s LED-om)

                        ECE/TRANS/WP.29/2018/90

                        129

                        Prijedlog dopune 8. Pravilniku UN-a br. 129 (unaprijeđeni sustavi za držanje djeteta)

                        ECE/TRANS/WP.29/2018/136

                        129

                        Prijedlog dopune 5. nizu izmjena 01 Pravilnika UN-a br. 129 (unaprijeđeni sustavi za držanje djeteta)

                        ECE/TRANS/WP.29/2018/137

                        129

                        Prijedlog dopune 4. nizu izmjena 02 Pravilnika UN-a br. 129 (unaprijeđeni sustavi za držanje djeteta)

                        ECE/TRANS/WP.29/2018/138

                        129

                        Prijedlog dopune 1. nizu izmjena 03 Pravilnika UN-a br. 129 (unaprijeđeni sustavi za držanje djeteta)

                        ECE/TRANS/WP.29/2018/139

                        132

                        Prijedlog dopune 1. nizu izmjena 01 Pravilnika UN-a br. 132 (uređaji za kontrolu emisija za naknadnu ugradnju (REC))

                        ECE/TRANS/WP.29/2018/151

                        137

                        Prijedlog dopune 2. nizu izmjena 01 Pravilnika UN-a br. 137 (čeoni sudar s naglaskom na sustavima za držanje)

                        ECE/TRANS/WP.29/2018/140

                        Novi pravilnik UN-a

                        Prijedlog novog Pravilnika UN-a o uređajima za svjetlosnu signalizaciju (LSD)

                        ECE/TRANS/WP.29/2018/157

                        Novi pravilnik UN-a

                        Prijedlog novog Pravilnika UN-a o uređajima za osvjetljavanje ceste (RID)

                        ECE/TRANS/WP.29/2018/158

                        Novi pravilnik UN-a

                        Prijedlog novog Pravilnika UN-a o katadiopterima (RID)

                        ECE/TRANS/WP.29/2018/159

                        Broj GTR-a

                        Naslov točke dnevnog reda

                        Oznaka dokumenta

                        UN GTR 9

                        Prijedlog izmjene 2. Globalnog tehničkog pravilnika UN-a br. 9 (sigurnost pješaka)

                        ECE/TRANS/WP.29/2018/160 & 161

               (1)  Svi dokumenti na koje se upućuje u tablici javno su dostupni na: http://www.unece.org/trans/main/wp29/wp29wgs/wp29gen/gen2018.html.


title: Odluka Vijeća (EU) 2019/400 od 22. siječnja 2019. o potpisivanju, u ime Unije, Sporazuma o statusu između Europske unije i Republike Srbije o djelovanjima koja provodi Agencija za europsku graničnu i obalnu stražu u Republici Srbiji

text:
                  14.3.2019

                  HR

                  Službeni list Europske unije

                  L 72/1

         ODLUKA VIJEĆA (EU) 2019/400
         od 22. siječnja 2019.
         o potpisivanju, u ime Unije, Sporazuma o statusu između Europske unije i Republike Srbije o djelovanjima koja provodi Agencija za europsku graničnu i obalnu stražu u Republici Srbiji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (d) te članak 79. stavak 2. točku (c) u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     U skladu s člankom 54. stavkom 4. Uredbe (EU) 2016/1624 Europskog parlamenta i Vijeća (1) u slučajevima kada je predviđeno raspoređivanje timova europske granične i obalne straže u trećoj zemlji u djelovanjima u kojima članovi tima imaju izvršne ovlasti, ili kada se to zahtijeva za druga djelovanja u trećim zemljama, Unija sklapa sporazum o statusu s dotičnom trećom zemljom. Tim sporazumom o statusu trebali bi se obuhvatiti svi aspekti koji su potrebni za provođenje tih djelovanja.

                     (2)

                     Vijeće je 21. veljače 2017. ovlastilo Komisiju za otvaranje pregovora s Republikom Srbijom o sporazumu o statusu o djelovanjima koja provodi Agencija za europsku graničnu i obalnu stražu u Republici Srbiji.

                     (3)

                     Pregovori o sporazumu o statusu otvoreni su 7. travnja 2017. i uspješno zaključeni 20. rujna 2018. parafiranjem Sporazuma o statusu između Europske unije i Republike Srbije o djelovanjima koja provodi Agencija za europsku graničnu i obalnu stražu u Republici Srbiji („Sporazum”).

                     (4)

                     Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (2); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (5)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (3); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (6)

                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje. S obzirom na to da ova Odluka predstavlja razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Odluci odlučuje hoće li je provesti u svojem nacionalnom pravu.

                     (7)

                     Sporazum bi stoga trebalo potpisati, podložno njegovu kasnijem sklapanju, a priložene izjave trebalo bi odobriti,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Sporazuma o statusu između Europske unije i Republike Srbije o djelovanjima koja provodi Agencija za europsku graničnu i obalnu stražu u Republici Srbiji, podložno sklapanju navedenog Sporazuma (4).

            Članak 2.
            Izjave priložene ovoj Odluci odobravaju se u ime Unije.

            Članak 3.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 22. siječnja 2019.

                  Za Vijeće

                  Predsjednik

               E.O. TEODOROVICI

            (1)  Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).

            (2)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

            (3)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (4)  Tekst Sporazuma objavit će se zajedno s odlukom o njegovu sklapanju.

            PRILOG

                  IZJAVA U VEZI S ČLANKOM 2. TOČKOM (b)
                  Stranke primaju na znanje da će Agencija za europsku graničnu i obalnu stražu podupirati Republiku Srbiju u učinkovitom nadzoru njezine granice sa zemljom koja nije članica Europske unije drugim sredstvima, a ne raspoređivanjem timova europske granične i obalne straže s izvršnim ovlastima.

                  ZAJEDNIČKA IZJAVA O STATUSU I RAZGRANIČENJU DRŽAVNIH PODRUČJA
                  Ni ovaj Sporazum ni bilo koja radnja koju stranke poduzmu ili koja se poduzme u njihovo ime u provedbi ovog Sporazuma, uključujući uspostavu operativnih planova ili sudjelovanje u prekograničnim operacijama, ni na koji način ne utječu na status i razgraničenje u okviru međunarodnog prava državnog područja Srbije i država članica Europske unije.

                  ZAJEDNIČKA IZJAVA U POGLEDU ISLANDA, NORVEŠKE, ŠVICARSKE I LIHTENŠTAJNA
                  Stranke primaju na znanje bliski odnos između Europske unije i Norveške, Islanda, Švicarske i Lihtenštajna, posebno na temelju sporazumâ od 18. svibnja 1999. i 26. listopada 2004. o pridruživanju navedenih zemalja provedbi, primjeni i razvoju schengenske pravne stečevine.
                  U takvim je okolnostima poželjno da tijela Norveške, Islanda, Švicarske i Lihtenštajna, s jedne strane, i Republike Srbije, s druge strane, bez odgode sklope bilateralne sporazume o djelovanjima koja provodi Agencija za europsku graničnu i obalnu stražu u Republici Srbiji pod uvjetima sličnima onima u ovom Sporazumu.